Nou bedel ons almal BoontoeFoto: Pexels/Pixabay.com Deur Ludwig Visser Ons woon hier op Vanrhynsdorp op die kruispad. Verskeie roetes loop hier deur of net verby ons dorp. Ons is gewoond daaraan dat hier mense kom aanklop om hulp. Partykeer is dit ŉ geregverdigde hulpsoekery, meestal net ŉ bedelry. Maar so dan en wan is dit ŉ aankloppery wat ŉ mens hartseer laat. Onlangs kom klop hier iemand een middag aan. Dis toe ŉ bouer van Calvinia, ŉ baie eerlike en bekwame bruin bouer wat al baie werk hier vir my en op my aanbeveling ook vir ander mense op die dorp gedoen het, en ek is verbaas om hom te sien. Ons groet en verneem so bietjie na mekaar se welstand, maar ek wonder steeds hoekom hy hier is. Toe raak hy so ŉ oomblikkie stil en vra sag: “Het meneer dan nie vir my bietjie water nie.” En met daardie vragie het hy ons hele omgewing se probleem opgesom: Ons soek water, want so droog soos wat dit nou hier in Namakwaland en die Boesmanland is, het ons baie lanklaas beleef. Ons soek ook net bietjie water. Hy verduidelik toe verder dat hy op Vredendal gewerk het en nou op pad is huis toe, maar hy weet: By die huis is daar vanaand geen water nie. Hul dam is lankal kurkdroog. As hulle water wil hê, moet hulle dit iewers gaan haal. My gemoed het vol geskiet en ek het hom woordeloos gehelp om met die tuinslang ŉ 50 ℓ-kan wat hy op sy bakkie het vol te tap. Ten minste, het ek geweet, hy en sy mense by die huis sou daardie aand water hê om hul dors te les. Net soos daardie bouer kyk ons ook elke dag op, bedel ons amper of daar nie dalk vir ons water op pad is nie. Ons huistuine is heeltemal verdroog en ou, gevestigde bome op ons werwe gaan dood van die droogte. Ons dam by Clanwilliam het nog net so effentjies water. Ons mag water nog net vir huishoudelike behoeftes gebruik, vir niks anders nie. Die reënwatertenks waarin ons die vorige winter water opgegaar het, is ook al leeg. Ons vang elke druppel water in die huis in die opwasbakke op en gebruik dit om iets buite aan die lewe te probeer hou. Ons spaar, en ons bid en ons glo. Ons glo daar sal reën kom. Ons glo Namakwaland sal nog vanjaar weer blom. Ons glo ons hemelse Vader sien ons situasie, hoor ons smekinge. En ons 50 ℓ-kan sal ook nog weer volgetap word.